joelniklaus/EU_Wikipedias huggingface dataset:
Dolly Parton

Dolly Rebecca Parton (sündinud 19. jaanuaril 1946 Pittman Centeris Sevieri maakonnas Tennessees) on Ameerika Ühendriikide laulja, laulukirjutaja ja näitleja.

Ta on saanud mitmesuguseid kantrimuusikaauhindu, näiteks Billboardilt, BBC-lt, nii Kanadast kui ka Suurbritanniast. Ta on saanud ka ühe Kuldse Vaarika. Grammy auhindu on tal alates 1979. aastast kümme, Grammyle nomineeritud on ta olnud korduvalt alates 1970. aastast. Primetime Emmyle on ta olnud nomineeritud 1978, 2017 ja 2020. Kuldgloobuse nominatsioone on tal mitu alates 1981. aastast. USA Kongress andis talle 2005. aastal riikliku kunstide medali. 

Lisaks kantrimuusikale teeb ta ka bluegrass'i ja gospelmuusikat.

Ta tegeleb palju heategevusega, muuhulgas toetab Ameerika Punast Risti ning HIV ja AIDSiga seotud heategevuslikke korjandusi. Koroonapandeemia ajal toetas ta teadusuuringuid miljoni dollariga.

Välislingid

Ameerika Ühendriikide lauljad
Sündinud 1946
Soojusläbikandetegur

Soojusläbikandetegur väljendab soojusvoogu, mis läbib materjalikihti või piirdetarindit (näiteks seina), kui temperatuuride erinevus kihi eri poolte vahel on 1 kraad (1 K). Kuna soojusvoo (soojusvoolu tiheduse) ühik on W/m2, siis on soojusläbikandeteguri ühik W/(m2·K). Soojusläbikandeteguri tähis on  (peamiselt masinaehituses ja  tehnoloogia valdkondades) või  (ehitusarvutustes).

Soojusläbikandetegur sõltub keskkonna ja pinna vahelisest soojusülekandetegurist ja kasutatud materjali soojusjuhtivustegurist. Nii kandub soojus kõrgema temperatuuriga õhult seina pinnale soojusülekande teel, läbib seina soojusjuhtivuse teel ja kandub seina pinnalt üle madalama temperatuuriga õhule taas soojusülekande teel.

Piirdetarindite soojusläbikandeteguri tähenduses on kasutusel termin U-arv.  Näiteks välisseinte U-arvu soovituslik vahemik on 0,12–0,22 W/(m2·K). Mida väiksem on U-arv, seda soojapidavam on sein, katus, aken vms.

Soojusläbikandeteguri pöördsuurus on soojusläbikandetakistus, tähis , ühik m²·K/W.

Vaata ka 
 Soojusülekanne

Viited 

Soojustehnika
Jutta Rabe

Jutta Rabe (sündinud 1955) on saksa ajakirjanik ja Saksamaa Ajakirjanike Föderatsiooni Berliini osakonna endine aseesimees. 

Ta töötas aastaid vabakutselisena Saksamaa teleajakirjas Spiegel-TV, samuti Focus TV, ZDF, ARTE ja Põhja-Saksamaa ringhäälingu juures.

Ta uuris aastaid Estonia katastroofi tagamaid.

Bridget Fonda mängis teda Estonia hukku kajastanud filmis "Balti torm".

Raamatud
"Estonia. Ühe laevahuku tragöödia", tõlkinud Edur Paas, Tänapäev 2003

Viited

Välislingid
Saksa teleajakirjanik Jutta Rabe usub, et Estonia hukutas terroriakt, Pärnu Postimees, 15. oktoober 2001
Jutta Rabe: Estonialt pääsenu mõrvati! Delfi, 28. veebruar 2002
Allar Tankler, Jutta Rabe jätkab meremehe salapärase surma uurimist, Õhtuleht, 5. märts 2002

Saksamaa ajakirjanikud
Sündinud 1955
Abiootiline metsakahjustus

Abiootiline metsakahjustus on klimaatiliste, mullastikuliste, orograafiliste või hüdroloogiliste tegurite poolt põhjustatud metsakahjustus.

Vaata ka 

 biootiline metsakahjustus
 metsanduse mõisteid

Viited 
Metsandus
Tormiheide

Tormiheide on koos juurestikumättaga tuule poolt pikali heidetud puu.

Vaata ka 

 Metsanduse mõisteid
 tuulemurd

Viited 

Metsandus
Tilda Swinton

Katherine Matilda Swinton (sündinud 5. novembril 1960 Londonis) on šoti filminäitleja.

Ta mängis valget nõida "Narnia kroonikates". Ta oli üks dublaažilugejatest filmis "Koerte saar".

Ta sai Oscari ja BAFTA auhinna rolli eest 2007. aasta filmis "Michael Clayton". Ta sai Euroopa filmiauhinna parima naisnäitlejana 2011 rolli eest filmis "Me peame rääkima Kevinist".

Suurbritannia filminäitlejad
Sündinud 1960
Tuulelukk

Tuulelukk on detail ehituses, mis vähendab soojusleket. Palkehituses tähistab tuulelukk teatud nurgaseotise detaili. Tuulelukuna võib toimida ka varaprofiil või lihtsalt uksele löödud liist.

Vaata ka 

 palkmaja
 puitehitus
 palk

Viited 

Ehitus
Bobby Decordova-Reid

Bobby Armani Decordova-Reid (sündinud 2. veebruaril 1993 Bristolis) on Inglismaal sündinud Jamaica jalgpallur, kes mängib ründajana Inglismaa Premier League'i klubis ja Jamaica jalgpallikoondises.

Ta alustas klubikarjääri Bristol Citys, mille noorteakadeemiaga liitus ta 2002. aastal. Klubi põhimeeskonnas debüteeris ta Inglismaa esiliigas hooajal 2010–11. Hooajal 2011–12 mängis ta Bristol Cityst laenul Inglismaa tugevuselt neljanda liiga klubis Cheltenham Town, hooajal 2012–13 tugevuselt kolmanda liiga klubis Oldham Athletic ja hooajal 2014–15 tugevuselt neljanda liiga klubis Plymouth Argyle. Regulaarselt kuulus Decordova-Reid Bristol City põhimeeskonda alates hooajast 2015–16. Hooajal 2017–18 lõi ta Inglismaa esiliigas 19 väravat, millega jagas liigas parima väravaküti arvestuses kolmandat kohta. Samal hooajal valiti ta esiliiga hooaja sümboolsesse koosseisu ja Bristol City hooaja parimaks mängijaks.

2018. aasta juunis siirdus ta umbes 10 miljoni naelsterlingi eest äsja Inglismaa kõrgliigasse tõusnud Cardiff Citysse, kellega sõlmis nelja-aastase lepingu. Hooajal 2018–19 jäi tema arvele Inglismaa kõrgliigas viis väravat.

2019. aasta augustis läks ta laenule Fulhami, kellega sõlmis järgmise aasta jaanuaris püsiva lepingu.

Jamaica jalgpallikoondises tegi Decordova-Reid debüüdi 6. septembril 2019 CONCAF-i Rahvuste Liiga mängus Antigua ja Barbuda vastu ja lõi selles mängus ka koondisekarjääri esimese värava.

Viited 

Jamaica jalgpallurid
Bristol City FC mängijad
Cardiff City FC jalgpallurid
Fulham FC mängijad
Premier League'i mängijad
The Championshipi mängijad
League One'i mängijad
League Two mängijad
Sündinud 1993
Éva Olsavszky

Éva Olsavszky (18. september 1929 Budapest – 27. veebruar 2021) oli ungari näitlejanna.

Ungari näitlejad
Sündinud 1929
Surnud 2021
Ola Aina

Temitayo Olufisayo Olaoluwa Aina (sündinud 8. oktoobril 1996 Londonis) on Nigeeria jalgpallur, kes mängib kaitsjana Itaalia kõrgliiga klubis Torino ja Nigeeria jalgpallikoondises.

Ta alustas klubikarjääri Chelseas, mille noorteakadeemiaga liitus ta 2007. aastal. Klubi põhimeeskonnas debüteeris ta 2016. aasta augustis Inglismaa liigakarikavõistlustel. Inglismaa kõrgliigas tegi ta debüüdi 15. oktoobril 2016 mängus Leicester City vastu.

Hooajal 2017–2018 mängis Aina Chelseast laenul Inglismaa esiliiga klubis Hull City. 2018. aasta augustis läks ta laenule Itaalia kõrgliiga klubisse Torino, kellega sõlmis 2019. aasta juunis püsiva lepingu.

2020. aasta septembris läks ta Torinost laenule Inglismaa Premier League'i klubisse Fulham. 2. novembril 2020 lõi ta mängus West Bromwich Albioni vastu oma esimese värava Inglismaa kõrgliigas ning see värav valiti liigas kuu parimaks.

Aastatel 2011–2016 kuulus Aina Inglismaa noortekoondistesse, kuid debüteeris 2017. aastal Nigeeria jalgpallikoondises. Ta on kuulunud Nigeeria koondisse 2019. ja 2022. aasta Aafrika rahvaste karikavõistlustel.

Nigeeria jalgpallurid
Chelsea FC mängijad
Hull City AFC jalgpallurid
Torino FC jalgpallurid
Fulham FC mängijad
Premier League'i mängijad
The Championshipi mängijad
Serie A mängijad
Sündinud 1996
Schwarzach im Pongau

Schwarzach im Pongau on alev ja vald (Marktgemeinde) Austria Salzburgi liidumaa Sankt Johann im Pongau ringkonnas.

Linn asub Salzachi jõe orus Kõrg-Tauerni mäestiku (Goldbergi ja Ankogeli rühmad) (lõunas) ning Salzburgi Kiltkivialpide (põhjas) vahel. Vald on üsna väike, seda ümbritsevad naabervallad Sankt Veit im Pongau ja Goldegg.

Ajalugu 

Schwarzachi Salzburgi peapiiskopkonnas mainiti esmakordselt 1074. aasta dokumendis. Schernbergi lossi linnakeskusest läänes (12. sajandi kindlus) ostis peapiiskop Friedrich zu Schwarzenberg 1845. aastal ja muutis selle õlletehaseks (Brauerei Schwarzach). Varsti pärast seda koliti äri Schwarzachi keskusse ja loss muudeti heategevuslikuks vaimuhaiglaks, mida juhtisid heategevusetütred. Austria anšlussi ajal Natsi-Saksamaasse aastatel 1938–1945 võitlesid tütred sundsteriliseerimise ja Action T4 "eutanaasia"-programmi vastu, kuid ei suutnud oma patsiente päästa.

1875. aastal sai Schwarzach juurdepääsu Salzburgi–Tirooli raudteeliinile (Giselabahn), mis kulges Salzburgist Salzachi oru kaudu Wörglisse Tiroolis, see edendas otsustavalt kohalikku majandust. Tauerni raudtee avamisega üle Kesk-Ida-Alpide Spittal an der Drausse Kärntenis sai jaamast oluline raudteesõlm. Schwarzach eraldati Sankt Veiti vallast 1906. aastal ja sai kaks aastat hiljem turuõiguse.

Tuntud inimesi 

 Adolf Krischanitz (* 1946), arhitekt
 Patrick Reiter (* 1972), endine judoka
 Stefan Obermaier (* 1981), muusik
 Andrea Fischbacher (* 1985), mäesuusataja, olümpiavõitja
 Michaela Kirchgasser (* 1985), mäesuusataja
 Marco Salvatore (* 1986), jalgpallur
 Iris Strubegger (* 1984), moemannekeen
 Stefan Kraft (* 1993), suusahüppaja 
 Thomas Bernhard (1931–1989), kirjanik, kes tuberkuloosi põdedes pidi patsiendina veetma palju aega lähedal asuvas Sankt Veiti sanatooriumis. Ta seadis Schwarzachi oma esimese 1963. aastal avaldatud romaani "Külm" tegevuspaigaks.
 Giuliana Olmos, Mehhiko tennisemängija

Viited 

Salzburgi liidumaa vallad
Karl Jakob Hein

Karl Jakob Hein (sündinud 13. aprillil 2002 Põlvas) on Eesti jalgpallur (väravavaht). Ta mängib Inglismaa esiliiga klubis Reading (laenul Arsenalist).

Klubikarjäär

Arsenal
29. oktoobril 2020 toimunud UEFA Euroopa Liiga mängus Arsenali ja Dundalki vahel kuulus Hein esmakordselt Arsenali esindusmeeskonna vahetusmängijate hulka.

2022. aasta jaanuaris läks ta käimasoleva hooaja lõpuni Arsenalist laenule Inglismaa esiliiga klubisse Reading.

Koondisekarjäär
A-koondise debüüdi tegi Hein 5. septembril 2020 UEFA Rahvuste Liiga mängus Gruusia vastu. Samas mängus tegid oma debüüdi veel Henri Järvelaid ja Georgi Tunjov.

Karjääri statistika

Klubi
Uuendatud seisuga 30. märts 2021

Koondis
Uuendatud seisuga 24. jaanuar 2022

Meedia 
Hein oli osaline Amazon Prime'i dokumentaalseriaalis "Kõik või mitte midagi. Arsenal".

Vaata ka
Eesti jalgpallikoondislaste loend

Viited

Välislingid
Eesti Jalgpalli Liidu profiil
Transfermarkti profiil
Koondise mängud

Eesti jalgpallurid
Eesti jalgpallikoondislased
Eesti jalgpallurid välismaal
Arsenal FC mängijad
Reading FC mängijad
Sündinud 2002
Alphonse Areola

Alphonse Francis Areola (sündinud 27. veebruaril 1993 Pariisis) on Prantsusmaa jalgpallur, kes mängib väravavahina Inglismaa Premier League'i klubis Fulham ja Prantsusmaa jalgpallikoondises.

Ta alustas klubikarjääri Prantsusmaa klubis Paris Saint-Germain, mille noorteakadeemiaga liitus ta 2006. aastal. Paris Saint-Germaini põhimeeskonnas debüteeris ta Prantsusmaa kõrgliigas 18. mail 2013 mängus Bresti vastu.

Hooajal 2013–14 mängis ta Paris Saint-Germainist laenul Prantsusmaa esiliiga klubis RC Lens, hooajal 2014–15 Prantsusmaa kõrgliiga klubis Bastia ja hooajal 2015–16 Hispaania kõrgliiga klubis Villarreal. Hooajal 2017–18	tõusis Areola Paris Saint-Germaini esiväravavahiks. Hooajal 2019–20 mängis ta laenul Madridi Realis. 2020. aasta septembris läks ta laenule Fulhami.

2013. aastal tuli Areola Prantsusmaa kuni 20-aastaste koondisega juunioride maailmameistriks. Ta kuulus Prantsusmaa võidukasse meeskonda 2018. aasta maailmameistrivõistlustel, kus oli koondise teiseks varuväravavahiks. Prantsusmaa koondises tegi ta debüüdi 6. septembril 2018 UEFA Rahvuste Liiga mängus Saksamaa vastu.

Saavutuse 
Paris Saint-Germain
Ligue 1: 2012–13, 2017–18, 2018–19
Coupe de France: 2016–17, 2017–18
Coupe de la Ligue: 2016–17, 2017–18
Trophée des Champions: 2016, 2017, 2019
Madridi Real
La Liga: 2019–20
Supercopa de España: 2019–20

Välislingid 

Prantsusmaa jalgpallurid
Paris Saint-Germaini jalgpallurid
RC Lensi mängijad
Villarreal CF mängijad
Real Madrid CF mängijad
Fulham FC mängijad
Ligue 1 mängijad
La Liga mängijad
Premier League'i mängijad
Sündinud 1993
Juhan Valtin

Juhan Valtin (sündinud 29. augustil 1947 Tallinnas)  on eesti tehnikateadlane ja emeriitprofessor.

Haridus
Ta lõpetas aastal 1965 Tallinna 1. Keskkooli ning aastal 1970 TPI elektrisüsteemide ja -võrkude erialal; aspirantuur TPIs 1973–1976.

Teaduskraad ja kutse
tehnikateaduste doktor (Mathematical Modeling of electircal bus load, Leningradi Polütehniline Instituut, juhend. E. Tiigimägi)  1979; professor 2007.

Teenistus
Eesti Maaehitusprojekti elektriinsener 1970–1973.
TTÜs 1976–…: TUS nooremteadur 1976; elektrisüsteemide kateedri assistent 1977–1986,  vanemõpetaja 1986–1989; elektroenergeetika instituudi energiasüsteemide õppetooli dotsent 1989–2007; energeetika õpikonna juhataja 1994–2001; energeetikateaduskonna õppeprodekaan 2001–2016; elektroenergeetika instituudi energiasüsteemide õppetooli professor 2007–2016, kõrgepingetehnika õppetooli juhataja 2007–2015; inseneriteaduskonna elektroenergeetika ja mehhatroonika instituudi professor 2017, emeriitprofessor 2017.

Teadustöö põhisuunad

Loodusteadused ja tehnika, energeetikaalased uuringud.
Juhan Valtin on avaldanud üle 50 teaduspublikatsiooni. Tema juhendamisel on kaitstud 27 magistri- ja 4 doktoritööd.

Teadusorganisatoorne ja -administratiivne tegevus

Õpikonna juhataja, prodekaan 1994–2016. Elektroenergeetika bakalaureuse ja magistriõppe õppekavajuht 2002–2014. Energeetikateaduskonna nõukogu liige 2005–2016. TTÜ Nõukogu liige 2005–2009. Dekaani kt 2005–2006. 
Kõrgepingetehika õppetooli juhataja 2007–2015. Elektroenergeetika instituudi nõukogu liige 2007–2016. Õppekavade komisjonide esimees ja liige 1994–… 
Energia- ja geotehnika doktoriõppe õppekavajuht 2002–… . Hajaenergeetika ühisõppekava magistriõppe õppekavajuht 2012–… . Elektroenergeetika ja mehhatroonika instituudi liige 2012–… .

Tunnustus
TTÜ teenetemedal „Mente et manu“ 1997

Harrastused ja huvialad
Orienteerumissport.

Viited

Välislingid 
Juhan Valtin Eesti Teadusinfosüsteemis

Eesti tehnikateadlased
Tallinna Tehnikaülikooli professorid
Gustav Adolfi Gümnaasiumi vilistlased
Tallinna Tehnikaülikooli vilistlased
Sündinud 1947
Mark Arcobello

Mark Robert Arcobello (sündinud 12. augustil 1988 Milfordis, Connecticutis) on USA jäähokimängija, kes mängib Šveitsi kõrgliiga klubis HC Lugano ründajana paremäärel.

Aastatel 2006–2010 mängis ta Yale'i Ülikooli jäähokimeeskonnas.

Aastatel 2010–2013 mängis ta American Hockey League'i (AHL) klubis Oklahoma City Barons. 2013. aastal valiti ta AHL-i tähtede mängule. NHL-is debüteeris ta 2013. aasta veebruaris Edmonton Oilersi ridades. Hooajal 2013–14 sai Oilersi meeskonnas NHL-is kirja neli väravat ja 14 väravasöötu.

2014. aasta detsembris siirdus ta Oilersist Nashville Predatorsi. Samal hooajal jõudis ta NHL-is mängida veel ka Pittsburgh Penguinsi ja Arizona Coyotesi meeskonnas.

2015. aasta juulis liitus ta Toronto Maple Leafsiga. Suurema osa hooajast 2015–16 mängis ta Maple Leafsi noorteklubis Toronto Marlies AHL-is.

Hooaja 2015–16 lõppedes sõlmis Arcobello lepingu Šveitsi kõrgliiga klubiga SC Bern, kus mängis kokku neli hooaega. Aastatel 2017 ja 2019 tuli Arcobello Berniga Šveitsi meistriks. 2016–17 oli ta liigas resultatiivseim mängija nii põhihooajal (25+30) kui ka väljalangemismängudes (8+12) ning valiti liiga hooaja väärtuslikumaks mängijaks. 2020. aastal jätkas ta karjääri Luganos.

USA jäähokikoondise koosseisus võitis Arcobello 2015. aasta maailmameistrivõistlustel pronksmedali. Ta kuulus USA koondisse ka 2018. aasta taliolümpiamängudel.

Välislingid 
 Mark Arcobello NHL.com lehel
 Mark Arcobello hockeydb.com lehel

Ameerika Ühendriikide jäähokimängijad
Edmonton Oilersi mängijad
Nashville Predatorsi mängijad
Pittsburgh Penguinsi mängijad
Arizona Coyotesi mängijad
Toronto Maple Leafsi mängijad
Sündinud 1988
Nižni Novgorodi Torpedo

Nižni Novgorodi Torpedo (vene keeles Торпедо Нижний Новгород) on Venemaa jäähokiklubi, mis tegutseb Nižni Novgorods. See mängib Kontinentaalse Hokiliiga (KHL) Idakonverentsis Harlamovi divisjonis.

Klubi on asutatud 1946. aastal. Aastatel 1954–1992 mängis see Nõukogude Liidu meistrivõistlustel. 1961. aastal saavutati Liidu meistrivõistlustel teine koht. Aastatel 1992–1992 mängiti Rahvusvahelises Liigas. Aastatel 1996–2008 mängiti vaheldumisi Venemaa kõrgliiigas ja esiliigas.

KHL-is mängib Torpedo alates 2008. aastast. Parimaks tulemuseks on Läänekonverentsi poolfinaali jõudmine hooaegadel 2011–12 ja 2015–16.

Klubi omanik on autotootja GAZ Group.

Alates 2018. aastast on klubi peatreener olnud David Nemirovsky.

Mängijad 
 Väravavahid: Jegor Sinegubkin, Nikita Serebrjakov, Pjotr Kotšetkov, Andrei Tihhomirov
 Kaitsjad: Chris Wideman, Nikita Bobrjašov, Semjon Rutškin, Georgi Mišarin, Artjom Aljajev, Brady Austin, Mihhail Orlov, Zijat Paigin, Mark Marin
 Ründajad: Anton Shenfeld (kapten), Aleksei Drobin, Mihhail Varnakov, Semjon Der-Argutšintsev, Chris Terry, Justin Kloos, Sergei Gontšaruk, Jordan Szwarz, Andy Miele, Artjom Mihhejev, Andrei Nikonov, Ivan Tšehhovitš, Kirill Urakov, Vadim Pereskokov, Damir Žafjarov, Andrei Belevich, Deniss Potšivalov, Danil Verjajev

Saavutused 
 Venemaa esiliiga
 Võidud (2): 2003, 2007
 Nõukogude Liidu meistrivõistlused
 Teine koht (1): 1961
 Nõukogude Liidu karikavõistlused
Teine koht (1): 1961
Spengleri karikas
 Teine koht (1): 1972

Välislingid 
 Ametlik koduleht

 
Torpedo
Wagrain

Wagrain (baieriaustria keeles: Wågroã) on alev ja vald (Marktgemeinde) Austria Salzburgi liidumaa Sankt Johann im Pongau ringkonnas. See asub kõrgorus, mis ulatub Salzachist Sankt Johann im Pongau juures (läänes) Ennsini (idas). Vallaosad on Hof, Hofmarkt, Schwaighof ja Vorderkleinarl.

Ajalugu 

Wakreini asulat Salzburgi peapiiskopkonnas on esmakordselt mainitud 1243. aasta dokumendis. Algselt kaevandusalana oli Wagrain 18. sajandi algul krüptoprotestantismi keskus katoliiklikus riigis. 1732./33. aasta paiku saatis vürstlik peapiiskop Leopold Anton von Firmian protestandid välja; enamus võttis vastu Preisimaa kuninga Friedrich Wilhelm I kutse ja asus Ida-Preisimaa provintsi, mis oli katkust laastatud.

Täna sõltub Wagrain peamiselt turismist. See asub Ski Amadé kuurortide orus, mis on üks suurimaid suusakuurortide võrgustikke Euroopas. Suviti viivad suusatõstukid jalgratturid mägedesse suviseks mägirattasõiduhooajaks.

Wagrain on Atomic suusavabriku algkodu, mille 1955. aastal asutas Alois Rohrmoser, kes ostis rattasepatöökoja ja laiendas oma tootmist talispordivarustusele, nagu suusad ja kelgud, kasutades kohalikke puiduressursse ja nelja käsitöölise meeskonda.

Galerii

Viited 

Salzburgi liidumaa vallad
Kellpeekrite kultuur

Kellpeekrite kultuur oli Euroopas varasel pronksiajal levinud arheoloogiline kultuur, mis sai nime ümberpööratud kirikukella kujuliste peekrite järgi. See tekkis 2800 eKr paiku ning kestis Briti aladel kuni umbkaudu 1800 eKr, Mandri-Euroopas aga kuni 2300 eKr, mil sellele järgnes Únětice kultuur. Kellpeekrite kultuur levis laialdaselt üle Lääne-Euroopa Ibeeria poolsaarelt Suurbritannia, Doonau tasandiku ning Sitsiilia ja Sardiiniani.

Osalt oli kellpeekrite kultuur nöörkeraamika kultuuri kaasaegne, osalt aga järgnes sellele. Umbes 2400 eKr hakkas kellpeekrite kultuur levima itta, nöörkeraamika kultuuri piirialadele. Kesk-Euroopas eelnes kellpeekrite kultuurile lehterpeekrite kultuur. Kellpeekrite kultuuri ajal leidsid Atlandi rannikul ja Lääne-Euroopas aset ulatuslikud kultuurilised kontaktid, vastandina neoliitilise Euroopa suhteliselele isoleeritusele.

Oma küpses faasis hõlmas kellpeekrite kultuur mitte üksnes iseloomulikke artefaktide tüüpe, vaid keerukate kultuuriliste fenomenide kompleksi, mille hulka kuulusid vase ja kulla töötlamine, vibukunst, kindlad ornamenditüübid ning oletatavasti ka ühised ideoloogilised, kultuurilised ja religioossed kujutelmad. Hilises kellpeekrite kultuuris esinevad laiad piirkondlikud erinevused, eriti kohalikes matmiskommetes (sealhulgas põletusmatused laibamatuste asemel), hoonestuses, majanduses ja kohalikes keraamikatüüpides (Begleitkeramik).

Kellpeekrite kultuuri nimi pärineb saksa keelest, kus Paul Reinecke andis 1900. aastal kellpeekritele nime Glockenbecher.

Arheoloogilised kultuurid
Euroopa esiaeg
Jennie Kim

Jennie Kim (korea keeles:  김제니; sündinud 16.  jaanuar, 1996 Soul), on Lõuna-Koreast pärit laulukirjutaja ja räppar. Ta kuulub Korea Pop bändi Blackpink  (tuntud ka nimedega  블랙핑크), mida haldab YG Entertainment.
Andy Miele

Andy Miele (sündinud 15. aprillil 1988 Grosse Pointe Woodsis, Michiganis) on USA jäähokimängija, kes mängib keskründajana Šveitsi kõrgliiga klubis Lausanne.

Aastatel 2007–2011 mängis ta Miami Ülikooli jäähokimeeskonnas. Hooajal 2010–11 pälvis ta ülikoolide liiga hooaja parimale mängijale antava Hobey Baker Award'i.

2011. aasta aprillis sõlmis ta kaheaastase lepingu NHL-i klubiga Phoenix Coyotes. NHL-is debüteeris ta Coyotesi meeskonnas 23. oktoobril 2011 mängus Anaheim Ducksi vastu. Aastatel 2011–2014 mängis ta põhiliselt American Hockey League'is (AHL) Coyotesi noorteklubis Portland Pirates. 2012. aastal osales ta AHL-i tähtede mängul.

Aastatel 2014–2016 mängis ta AHL-is kaks hooaega Grand Rapids Griffinsi ridades ning hooajal 2016–17 Lehigh Valley Phantoms. Hooajal 2014–15 oli ta AHL-is resultatiivsuselt teine mängija ja valiti liiga hooaja sümboolsesse koosseisu.

Hooajal 2017–18 mängis Miele Rootsi kõrgliiga klubides Malmö Redhawks ja Växjö Lakers. Lakersiga tuli ta Rootsi meistriks. 2018. aasta mais sõlmis ta üheaastase lepingu KHL-i klubiga Nižni Novgorodi Torpedo. Hooajal 2018–19 lõi ta KHL-is 16 väravat ja andis 16 väravasöötu. Hooajal 2019–20 mängis ta AHL-i klubis Tucson Roadrunners, naastes 2020. aasta juulis Torpedosse. 2022. aasta veebruaris liitus ta Lausanne'iga.

USA jäähokikoondise koosseisus on Miele osalenud 2011. ja 2014. aasta maailmameistrivõistlustel ning 2022. aasta taliolümpiamängudel.

Viited

Välislingid 
 Andy Miele KHL.ru lehel
 Andy Miele NHL.com lehel
 Andy Miele hockeydb.com lehel

Ameerika Ühendriikide jäähokimängijad
Arizona Coyotesi mängijad
Nižni Novgorodi Torpedo mängijad
Sündinud 1988
Saku Mäenalanen

Saku Petteri Mäenalanen (sündinud 29. mail 1994 Tornios) on Soome jäähokimängija, kes mängib Soome kõrgliiga klubis Oulun Kärpät ründajana paremäärel.

Ta alustas klubikarjääri Soome klubis Oulun Kärpät, mille meeskonnas debüteeris ta Soome kõrgliigas hooajal 2013–14. Aastatel 2015 ja 2018 tuli ta Kärpätega Soome meistriks.

2013. aastal valis Nashville Predators ta NHL-i draftis 125. valikuna.

2018. aasta mais sõlmis ta üheaastase lepingu NHL-i klubiga Carolina Hurricanes. Hooaja 2018–19 alguses mängis ta Hurricanesi noorteklubis Charlotte Checkers American Hockey League'is. NHL-is tegi ta Hurricanesi meeskonnas debüüdi 7. detsembril 2018 mängus Anaheim Ducksi vastu. Esimese värava lõi ta liigas 8. jaanuaril 2019 mängus New York Islandersi vastu. Kokku sai ta sel hooajal NHL-is kirja neli väravat ja neli väravasöötu.

2019. aasta septembris sõlmis ta kaheaastase lepingu KHL-i klubis Jokerit. 2021. aasta juunis naasis ta Kärpätesse, kus mängis ühe hooaja.

2022. aastal suundus ta tagasi Põhja-Ameerikasse, sõlmides üheaastase lepingu Winnipeg Jetsiga.

2014. aastal tuli Mäenalanen Soome kuni 20-aastaste koondisega juunioride maailmameistriks. 2014. aasta juunioride maailmameistrivõistlustel oli ta seitsme väravaga turniiri suurim väravakütt. Aastal 2022 tuli ta Soome jäähokikoondisega olümpiavõitjaks ja maailmameistriks. 2021. aasta maailmameistrivõistlustel võitis ta Soome koondise koosseisus hõbemedali. Ta kuulus Soome koondise ka 2018. aasta maailmameistrivõistlustel.

Välislingid 
 Saku Mäenalanen KHL.ru lehel
 Saku Mäenalanen NHL.com lehel
 Saku Mäenalanen hockeydb.com lehel

Soome jäähokimängijad
Oulun Kärpäte mängijad
Carolina Hurricanesi mängijad
Winnipeg Jetsi mängijad
Jokerite mängijad
Lahti Pelicansi mängijad
Sündinud 1994
Markus Hännikäinen

Markus Mikael Hännikäinen (sündinud 26. märtsil 1993 Helsingis) on Soome jäähokimängija, kes mängib Saksamaa kõrgliiga klubis Mannheimi Adler ründajana vasakäärel.

Jokerite meeskonnas debüteeris ta Soome kõrgliigas hooajal 2010–11. Hooajal 2014–15	mängis ta Soome kõrgliigas JYP Jyväskylä meeskonnas ning pälvis samal hooajal hooaja efektiivsemale mängijale antava Matti Keinoneni auhinna.

2015. aasta aprillis sõlmis ta lepingu NHL-i klubiga Columbus Blue Jackets. Esimesel kahel hooajal mängis ta Põhja-Ameerikas põhiliselt Blue Jacketsi noorteklubis Lake Erie/Cleveland Monsters American Hockey League'is. 2016. aastal võitis ta Monstersiga Calder Cup'i.

Esimese värava lõi Hännikäinen Blue Jacketsi meeskonnas NHL-is 25. veebruaril 2017 mängus New York Islandersi vastu. 2017. aasta märtsis pikendas ta Blue Jacketsiga lepingut kahe aasta võrra. Tema edukaim hooaeg NHL-is oli 2018–19, mil ta lõi neli väravat ja andis kolm väravasöötu.

2020. aasta detsembris naasis ta Jokeritesse, mis mängis nüüd KHL-is. 2022. aasta veebruaris siirdus ta Mannheimi Adleri.

Hännikäinen kuulus Soome jäähokikoondisse 2017. aasta maailmameistrivõistlustel.

Välislingid 
 Markus Hännikäinen NHL.com lehel
 Markus Hännikäinen hockeydb.com lehel

Soome jäähokimängijad
Columbus Blue Jacketsi mängijad
Jokerite mängijad
Sündinud 1993
Tigran Mkrttšhjan

Tigran Mkrttšhjan (hääldus [mkõrtõtšhjan]; armeenia keeles Տիգրան Մկրտչյան; sündinud 29. mail 1978 Jerevanis) on Armeenia diplomaat, ajaloolane ja politoloog. 

Mkrttšhjan töötas aastatel 2010–2014 Armeenia välisministri nõunikuna ja ühtlasi 2010–2016 Armeenia välisministeeriumi meedia ja avalike suhete valitsuse ülemana. 2013. aastal anti talle erakorralise saadiku ja täievolilise ministri diplomaatiline teenistusaste.

Alates 2016. aastast on ta Armeenia Vabariigi erakorraline ja täievoliline suursaadik Eesti, Läti ja Leedu Vabariigis. Ta resideerib Vilniuses.

Isiklikku
Tal on kolm poega ja tütar.

Välislingid
Fotod: Kaljulaid võttis vastu nelja suursaadiku volikirjad. postimees.ee, 20. detsember 2016

Armeenia diplomaadid
Sündinud 1978
Adam Almqvist

Adam Almqvist (sündinud 27. veebruaril 1991 Jönköpingis) on Rootsi jäähokimängija, kes mängib kaitsjana KHL-i klubis Minski Dinamo.

Ta alustas klubikarjääri Rootsi klubis HV71, mille meeskonnas debüteeris ta Rootsi kõrgliigas hooajal 2009–10. Samal hooajal tuli ta klubiga Rootsi meistriks.

2009. aastal valiti ta NHL-i draftis Detroit Red Wingsi poolt 210. valikuna. 2011. aasta mais sõlmis ta Red Wingsiga kolmeaastase lepingu. 2012. aasta märtsis debüteeris Almqvist American Hockey League'is (AHL) Red Wingsi noorteklubis Grand Rapids Griffins. Seal mängis ta ka suurema osa järgmisest kahest hooajast. 2013. aastal võitis ta Griffinsiga Calder Cup'i. Hooajal 2013–14 andis ta AHL-is kõikidest kaitsemängijatest enim väravasööte. NHL-is debüteeris ta Red Wingsi meeskonnas 4. novembril 2013 mängus Winnipeg Jetsi vastu. Järgmises mängus, mis toimus 7. novembril, lõi ta Dallas Starsi vastu oma esimese värava, kuid see jäi tema seni viimaseks mänguks NHL-is.

Hooajal 2014–15 mängis Almqvist KHL-i klubis Tšerepovetsi Severstal. Aastatel 2015–2017 mängis ta jällegi HV71-s, kellega tuli 2017. aastal Rootsi meistriks. Seejärel mängis ta Rootsi kõrgliigas ühe hooaja Frölunda HC ridades. Hooajal 2018–19	mängis ta Šveitsi kõrgliiga klubis SC Bern ning tuli sel hooajal klubiga Šveitsi meistriks. 2019. aasta juulis naasis ta KHL-i, sõlmides üheaastase lepingu Vladivostoki Admiraliga. 2020. aastal valiti ta KHL-i tähtede mängule. 2020. aasta juulis sõlmis ta üheaastase lepingu Minski Dinamoga.

Välislingid 
 Adam Almqvist KHL.ru lehel
 Adam Almqvist NHL.com lehel
 Adam Almqvist hockeydb.com lehel

Rootsi jäähokimängijad
Detroit Red Wingsi mängijad
Tšerepovetsi Severstali mängijad
HK Minski Dinamo mängijad
Sündinud 1991
Werfen

Werfen ([ˈvɛɐ̯fn̩]) on alev ja vald (Marktgemeinde) Austria Salzburgi liidumaa Sankt Johann im Pongau ringkonnas. See on tuntud peamiselt keskaegse Hohenwerfeni lossi ja Eisriesenwelti jääkoopa poolest, mis on suurim maailmas.

Werfen asub ajaloolise Pongau piirkonna loodeosas, Salzburgist u 40 km lõunas. Asula paikneb Salzachi orus Luegi kurust lõunas, Berchtesgadeni Alpide (Hageni mäed ja Hochkönig) (läänes) ja Tenneni mägede (idas) vahel. Salzburgi–Tirooli raudteeliin (Giselabahn) ja Tauern Autobahn kulgevad jõega paralleelselt. Piirkonda tuntakse kui Lubjakivialpide triiase kivikihi geoloogilise werfeni kihistu tüübi paikkonda.

Vallaosad on Reitsam, Scharten, Sulzau, Werfen Markt ja Wimm.

Ajalugu 

Olulised kaubateed läbisid Salzachi orgu juba iidsetest aegadest, kui ala oli osa Rooma Noricumi provintsist. Wervenit on esmakordselt mainitud u 1140. aastal. Asula kerkis Investituuritüli ajal Saksamaa kuninga Heinrich IV-ga Salzburgi peapiiskopi Gebhardi käsul 1075. aastal püstitatud Hohenwerfeni lossist lõunasse. See on üks vanimaid turge endises Salzburgi peapiiskopkonnas, turuõigusega 1425. aastast. Umbes samal ajal rajati naabrusesse Pfarrwerfeni kihelkond, nagu ka naaberasula Werfenweng idas.

Kohaliku halduse asukohana rünnati Werfenit ja lossi raskelt Saksa talurahvasõja ajal 1525./26. aastal. Alates 1675. aastast mõisteti Zaubererjackli nõiaprotsessidel süüdi ja hukati arvukalt inimesi kohaliku ülesostja Barbara Kolleri ja tema poja Jakobi keskkonnas. Werfen oli ka Salzburgi protestantide väljasaatmise keskus vürstliku peapiiskopi Leopold Anton von Firmiani valitsemise ajal 1731. aastal. 18. sajandi lõpul võeti Sulzaus kasutusele suur limoniidimaardla, millest 1770. aastast sai tähtsaim rauatehas (Konkordiahütte) Salzburgi peapiiskopkonnas.

Koos sekulariseeritud vürstliku peapiiskopkonna maadega läks Werfen 1816. aastal Viini kongressi otsusega lõpuks Austria keisririigile. Salzburgi–Tirooli raudteeliin Salzburgist Wörglisse avati 1875. aastal, jaamad Sulzaus, Tenneckis ja Werfenis.

Tennecki küla kohal olevas eraldatud Blühnbachtalis on barokk-stiilis Blühnbachi loss, peapiiskop Wolf Dietrich von Raitenau endine jahimaja, mille 1908. aastal omandas Austria ertshertsog Franz Ferdinand. Pärast ertshertsogi mõrva 1914. aastal müüsid Habsburgid-Lotringid lossi Saksamaa Kruppi tööstusmagnaatidele. Kruppid valdasid territooriumit kuni Arndt von Bohlen und Halbachi surmani 1986. aastal, pärast seda on kinnisvara Frederick R. Kochi eravalduses.

Väike osa "Heliseva muusika" piknikustseenist filmiti Werfeni küla nõlvadel. Julie Andrews ja meeskond filmisid "Do-re-mi" lõigu avavõtted Hohenwerfeni lossiga taustal. Hohenwerfenis tehti ka mõned filmi "Where Eagles Dare" võtted.

Galerii

Viited 

Salzburgi liidumaa vallad
Víctor Sánchez Mata

Víctor Sánchez Mata (sündinud 8. septembril 1987 Terrassas) on Hispaania jalgpallur, kes mängib poolkaitsja või kaitsja positsioonil Austraalia kõrgliiga klubis Western United.

2005. aastal liitus ta FC Barcelonaga. Aastatel 2006–2009 mängis ta peamiselt Barcelona reservmeeskondades Hispaania madalamates liigades. Barcelona põhimeeskonnas debüteeris ta 2008. aasta jaanuaris Hispaania karikavõistlustel. Hispaania kõrgliigas debüteeris ta sama aasta 18. märtsil mängus UD Almería vastu. Hooajal 2008–09 tuli ta Barcelonaga Hispaania meistriks ning võitis Hispaania karikavõistlused ja UEFA Meistrite Liiga.

Hooajal 2009–10 mängis ta Barcelonast laenul Hispaania kõrgliiga klubis Xerez ja hooajal 2010–11 Getafes. Hooaja	2011–12	esimeses pooles mängis ta Šveitsi kõrgliiga klubis Neuchâtel Xamax.

Aastatel 2012–2020 mängis Sánchez Hispaania kõrgliigas RCD Espanyoli ridades. Ta lahkus klubist pärast seda, kui hooajal 2019–20 kõrgliigast välja langeti.

2020. aasta novembris sõlmis ta kaheaastase lepingu Western Unitediga.

2013. aastal debüteeris Sánchez Kataloonia jalgpallikoondises.

Saavutused 
Barcelona
La Liga: 2008–09
Copa del Rey: 2008–09
UEFA Meistrite Liiga: 2008–09

Viited

Välislingid 

Hispaania jalgpallurid
FC Barcelona mängijad
Getafe CF mängijad
RCD Espanyoli jalgpallurid
La Liga mängijad
Sündinud 1987
Karolin Kaivoja

Karolin Kaivoja (sündinud 20. oktoobril 1992 Kohtla-Järvel) on eesti jalgpallikohtunik ja vabakutseline keeletoimetaja.

Tema magistritöö Tallinna Ülikooli Humanitaarteaduste Instituudis 2018. aastal oli "Eesti jalgpallikeel ja jalgpalliterminoloogia" (juhendajad Marju Taukar ja Triin Van Doorslaer).

Tema isa Raul ja vend Kevin on samuti jalgpalliga tegelenud.

Ta on toimetanud Piret Frey tõlgitud raamatu "Ajutreening edasijõudnutele" ja Virgo Siili tõlgitud raamatu "Michael Jordani elu", mõlemad on ilmunud kirjastuselt Tänapäev.

Viited

Eesti jalgpallikohtunikud
Tallinna Ülikooli vilistlased
Sündinud 1992
Virge Nemvalts

Virge Nemvalts (sündinud 27. juunil 1948 Tartus) on eesti arst ja kunstnik.

Ta lõpetas 1974. aastal Tartu Riikliku Ülikooli (arstiteaduskonnas), sestpeale elab Kuressaares ja töötab Kuressaare haiglas endokrinoloogina.

Ta oli Eesti Kongressi hääleõiguslik liige.

Ta on 1978. aastal loodud Saaremaa kunstiklubi asutajaliige. 

Nemvaltsi isikunäitused on toimunud Kuressaares, Pärnus ja Põltsamaal.

Maalimisel kasutab ta akvarelli ja pastelli.

Tunnustus
 1978 – Kuressaare linna kunstipreemia
 1998 – Kodanikupäeva aumärk (mille pälvis Kuressaare polikliiniku juhatajana)
 2003 – Saaremaa aasta naine
 2007 – Avatud Eesti Fond tunnustas teda töö eest vaimupuudega noori inimesi koondava heategevusliku organisatsiooni Usk ja Valgus Eesti osakonna asutaja ja juhina
 2007 – aasta vabatahtlik

Isiklikku
Ta on abielus arst Juhan Nemvaltsiga. Neil on poeg Andres ja tütar Nele.

Viited

Eesti arstid
Tartu Ülikooli arstiteaduskonna vilistlased
Eesti maalikunstnikud
Sündinud 1948
Soualiho Meïté

Soualiho Meïté (sündinud 17. märtsil 1994 Pariisis) on Prantsusmaa jalgpallur, kes mängib poolkaitsjana Portugali kõrgliiga klubis Lissaboni Benfica. Ta on Elevandiluuranniku päritolu.

Ta alustas klubikarjääri Prantsusmaa klubis AJ Auxerre, mille meeskonnas debüteeris ta Prantsusmaa kõrgliigas 2011. aasta novembris.

2013. aastal liitus ta Lille'iga. Hooajal 2016–2017 mängis ta Lille'ist laenul Belgia kõrgliiga klubis Zulte Waregem.

2017. aasta juunis naasis ta Prantsusmaa kõrgliigasse, sõlmides lepingu Monacoga. Vähese mänguaja tõttu läks ta 2018. aasta jaanuaris laenule Bordeaux'sse.

2018. aasta juulis siirdus ta Itaalia kõrgliiga klubisse Torino. 2021. aasta jaanuaris läks ta hooaja lõpuni laenule AC Milani.

2021. aasta juulis sõlmis ta viieaastase lepingu Lissaboni Benficaga.

Meïté on mänginud Prantsusmaa noortekoondistes, sh mängis ta 2011. aastal Prantsusmaa kuni 17-aastaste koondisega noorte maailmameistrivõistlustel.

Saavutused 
Zulte Waregem
Belgia karikas: 2016–17

Viited 

Prantsusmaa jalgpallurid
Lille OSC mängijad
Bordeaux' Girondinsi jalgpallurid
AS Monaco FC jalgpallurid
Torino FC jalgpallurid
AC Milani mängijad
Lissaboni Benfica jalgpallurid
Ligue 1 mängijad
Serie A mängijad
Primeira Liga mängijad
Sündinud 1994
Thessaloníki metroo

Thessaloníki metroo (kreeka keeles Μετρό Θεσσαλονίκης Metró Thessaloníkis) on Kreeka suuruselt teise linna metroo, mida plaanitakse avada 2023. aastal. See koosneb kahest metrooliinist tähistega Г1 ja Г2.

Vaata ka
 Ateena metroo

Välislingid
 

Kesk-Makedoonia piirkond
Metroo
August Kitzbergi sünnikoht

Laatre küla vaatamisväärsuseks on August Kitzbergi sünnikohta tähistav rändrahn.
Diana Ingerainen

Diana Ingerainen (sündinud 25. aprillil 1971 Viljandis) on eesti arst.

Haridus
Ta lõpetas 1989. aastal Viljandi 1. Keskkooli ja 1996. aastal Tartu Ülikooli arstiteaduskonna.

Töö
Ta töötab Järveotsa Perearstikeskuses perearstina.

Ühiskondlik tegevus
Aastatel 2011–2017 oli ta Eesti Perearstide Seltsi juhatuse esimees.

Poliitiline tegevus
Ta kandideeris Isamaa ja Res Publica Liidu nimekirjas 2015. aasta Riigikogu valimistel. Juunist 2020 on ta erakonna Eesti 200 liige.

Artikleid
Diana Ingerainen: ravijärjekorras ootab palju neid inimesi, kes eriarsti abi ei vajagi, Delfi, 21. juuli 2017
Vaktsineerimissoovitus üksi ei veena, Õhtuleht, 21. mai 2017

Isiklikku
Ta on abielus ja kahe poja ema.

Viited

Välislingid
Diana Ingerainen: arst pole rõõmude keelaja Postimees 9. oktoober 2016

Eesti perearstid
Tartu Ülikooli arstiteaduskonna vilistlased
Sündinud 1971
Budapesti metroo

Budapesti metroo (ungari keeles Budapesti metró) on Ungari pealinna metroo, mis avati 1896. aastal. See on Mandri-Euroopa vanim metroosüsteem. See koosneb neljast metrooliinist tähistega M1, M2, M3 ja M4. Liinidel, mille kogupikkus on 39,7 kilomeetrit, on kokku 48 jaama.

Vaata ka
 Budapesti lähiliini raudteed

Välislingid
 

Budapest
Mełgiew

Mełgiew on küla Poolas Lublini vojevoodkonnas Świdniki maakonnas, Mełgiewi valla halduskeskus. Mełgiew asub Świdnikist umbes 6 km ja Lublini kesklinnast ligikaudu 15,5 km idas.

Viited

Lublini vojevoodkonna külad
Deák Ferenci väljak

Deák Ferenci väljak (ungari keeles Deák Ferenc tér) asub Budapesti idapoolse osa Pesti südalinnas. Väljak on nimetatud Ferenc Deáki järgi.

See kannab keskse transpordisõlmi rolli. Siin ristuvad Károly körút, Bajcsy-Zsilinszky út, Király utca, Deák Ferenc utca ja Harmincad utca. Väljaku aluses jaamas koonduvad kolm Budapesti metroo liini: M1, M2 ja M3. Platsilt algavad ka trammiliinid 47 ja 49, samuti mitmed bussiliinid.

Väljak on noortele populaarne kogunemiskoht.

Vaata ka

Deák Ferenci väljaku metroojaam

Välislingid
 

Budapesti väljakud
Mętów

Mętów on küla Poolas Lublini vojevoodkonnas Lublini maakonnas Głuski vallas. Mętów asub Lublini kesklinnast umbes 10 km lõunas.

Viited

Lublini vojevoodkonna külad
Suur turuhall (Budapest)

Suur turuhall (ungari keeles Nagyvásárcsarnok) on Ungari pealinna Budapesti suurim ja vanim siseturg. Nõnda suure turuhalli ehitamise idee tekkis Budapesti esimesel linnapeal Károly Kamermayeril, see oli tema suurim investeering. Aasta pärast pensionile jäämist osales ta avatseremoonial 15. veebruaril 1897.

See asub Pesti osas kuulsa jalakäijate ostutänava Váci utca lõpus ja Vabadussilla vahetus läheduses Fővámi väljakul.

Budapest
Kozubszczyzna

Kozubszczyzna on küla Poolas Lublini vojevoodkonnas Lublini maakonnas, Konopnica valla halduskeskus. Kozubszczyzna asub Lublini kesklinnast umbes 9 km läänes.

Lublini vojevoodkonna külad
Boduszyn

Boduszyn on küla Poolas Lublini vojevoodkonnas Lublini maakonnas Niemce vallas. Boduszyn asub Lublini kesklinnast umbes 10,5 km põhjakirdes.

Viited

Lublini vojevoodkonna külad
Dys

Dys on küla Poolas Lublini vojevoodkonnas Lublini maakonnas Niemce vallas. Dys asub Lublini kesklinnast umbes 8 km põhjas.

Viited

Lublini vojevoodkonna külad
Heikki Mägi

Heikki Mägi (sündinud 8. märtsil 1980 Tartus) on Eesti ettevõtja, koolitaja ning tervisliku elustiili ja toitumise eestkõneleja.

Haridus 
Mägi on õppinud Tartus Miina Härma Gümnaasiumis ning lõpetanud Tartu Ülikooli füsioteraapia erialal.

Ettevõtlus 
2009. aastal kaasasutas Heikki Mägi ettevõtte Fitnessteam OÜ, mille kaudu asuti klientidele pakkuma veebipõhiseid treeningu- ja toitumisprogramme. 2015. aastaks kasvas sellest välja Fitlapi platvorm ja bränd. 2020. aastal müüs Mägi oma osaluse. 

2021. aastal kaasasutas Heikki Mägi koos Arnold Sanglepaga Appit OÜ. Ettevõte tegeleb tarkvaraarenduse ja mobiilirakenduste ehitamisega. 

Oma ettevõtte Frillice OÜ kaudu tegutseb Mägi ka USA turul, luues tarkvara, mis aitab restoranidel ja kohvikutel leida uusi kasutajaid ning teenida rohkem raha.

Koolitused 

Heikki Mägi on aastaid koolitanud nii toitumise, turunduse kui ka äriarenduse teemadel. Ta on kõnelenud Baltikumi suurimal ärikonverentsil Startupday, jaganud turundusnõu ettevõtetele ja osalenud taskuhäälingusaadetes. Toitumiskoolitusi on ta teinud nii ettevõtetes, koolides kui ka eraüritustel.   

Mägi koolitab ja nõustab ettevõtteid peamiselt turunduse vallas, kasutades ära oma aastatepikkust kogemust Fitlapis.

Isiklikku  
Heikki Mägi elukaaslane on Merili Sööt, kes on endine rühmvõimleja. Neil on kaks last.

Raamatud 

 Heikki Mägi, Rene Poljakov "60 minutiga nädalas vormi", 2016.
 Heikki Mägi, Rene Poljakov, Helena Kõivsaar "Magusaga kaalust alla", 2016.
 Heikki Mägi, René Laane, Irina Tamme "Lihtsad kodused toidud kaalu langetamiseks", 2019.

Allikad 
 https://www.aripaev.ee/saated/2021/03/22/heikki-magi-paneb-ettevotjad-apiga-raha-teenima
 https://www.startupday.ee/news/heikki-magi-leadership-is-about-inspiring-the-people-around-you
 https://ekspordime.ee/podcast/heikki-magi-fitlap-eksport-uk/
 https://arileht.delfi.ee/artikkel/92890897/fitlapi-looja-astus-toitumisnoustamise-troonilt-maha-ja-loi-lahenduse-mis-voiks-aidata-nii-alustavaid-kui-ka-vanakooli-ettevotteid

Välislingid 
 https://appit.ee/
 https://frillice.com/
 https://www.instagram.com/heikkimagi/

Eesti ettevõtjad
Sündinud 1980
Linda Reynolds

Linda Karen Reynolds (sündinud 16. mail 1965 Perthis) on Austraalia sõjaväelane ja poliitik. Ta oli 29. maist 2019 kuni 29. märtsini 2021 Austraalia kaitseminister.

Austraalia poliitikud
Kaitseministrid
Sündinud 1965
Julius Axelrod

Julius Axelrod (30. mai 1912 New York – 29. detsember 2004 Bethesda, Maryland) oli Ameerika Ühendriikide biokeemik.

1970. aastal anti talle, Bernard Katzile ja Ulf von Eulerile Nobeli meditsiiniauhind neurotransmitteritega seotud avastuste eest.

Ameerika Ühendriikide biokeemikud
Nobeli füsioloogia- või meditsiiniauhinna laureaadid
Sündinud 1912
Surnud 2004
Toomas Toomsoo

Toomas Toomsoo (sündinud 20. oktoobril 1970) on eesti arst.

Toomsoo on lõpetanud Tartu Ülikooli arstiteaduskonna (1996), neuroloogia residentuuri (2001) ja oli Tartu Ülikooli Närvikliiniku ning Saksamaa Tübingeni Ülikooli Aju-uuringute Keskuse doktorantuuris. Residentuuri ajal käis ta muuhulgas Kieli Ülikooli ja Lübecki Ülikooli närvikliinikus. Kaitses 2019 filosoofiadoktori kraadi teemal "Transcranial brain sonography in the Estonian cohort of Parkinson's disease (Transkraniaalne aju ultraheliuuring Eesti Parkinsoni tõve haigetel)".

Professor kuulub mitmesse erialaorganisatsiooni, nagu näiteks Eesti Neuroloogide ja Neurokirurgide Selts, Eesti Peavalu Selts, Eesti Liigutushäirete Selts, Eesti Hüpertensiooni Ühing,
Saksa Neuroloogide Selts ja Euroopa Neurosonograafia Ühing.

Neuroloogina aitab prof Toomsoo inimesi igasuguste neuroloogiliste probleemide korral, ent tema meditsiiniline erihuvi on peavalud ja Parkinsoni tõbi. Lisaks on professor Toomsool sertifikaat transkraniaalse sonograafia, neurovaskulaarse ultraheli teostamiseks (unearterid, ajuarterid) ja karpaaltunneli sündroomi hindamiseks ultrahelis.

Teosed
"Migreenist vabaks õige toiduga", Pilgrim, 2021 (ISBN 9789949099511, kahasse Kristel Randrüüdiga)

Välislingid

Sissekanne Confido tervisekeskuse veebis
Neuroloog Toomas Toomsoo räägib sagedasest peavalude põhjusest, Postimees, 9. september 2020

Eesti neuroloogid
Tartu Ülikooli arstiteaduskonna vilistlased
Sündinud 1970
The Brooklyn Tower

The Brooklyn Tower on ehitamisel 73-korruseline pilvelõhkuja (335 m), mis asub New Yorgi Brooklyni linnaosas.

Välislingid
 
 Ametlik koduleht

Brooklyni pilvelõhkujad
Dorfgastein

Dorfgastein on vald (Gemeinde) Austria Salzburgi liidumaa Sankt Johann im Pongau ringkonnas.

Vald asub juures Gasteini oru põhjapoolse sissepääsu Kõrg-Tauerni mäestikus, laiemast Salzachi orust lõunas. Sinna pääseb Tauerni raudteelt, mis viib Bad Hofgasteini ja Bad Gasteini, ületades Tauerntunneli kaudu Alpide peaaheliku. Vallaosad on Dorfgastein ja Klammstein.

Ajalugu 

Ratsarada läbi Gasteini kuristiku üles Tauerni kurule on esmakordselt mainitud 1212. aasta dokumendis. Küla ennast (ze Dorff), toona Salzburgi peapiiskopkonna osa, on esmakordselt dokumenteeritud vanimas Gasteini kaevandamiseeskirjas 1342. aastast. Püha Ruperti kihelkonnakirik asutati 1350. aastal.

12. sajandil püstitati sajanditeks ajaloolise kaubatee kohale Klammsteini loss, mis oli peapiiskoppide Gasteini oru valvurite halduspaik. Ajutiselt Baieri Ortenburgi krahvide käes, omandas selle 1251. aastal Salzburgi peapiiskop Philipp von Spanheim, kelle ministeriaalid kehtestasid teemaksud ja kindlustasid oru sissepääsu piirkonna. Ümberkaudsed valdused liidendati 1297. aastal Baieri hertsogite Otto III ja Stephan I nõusolekul lõpuks Salzburgi peapiiskopkonda. Haldus viidi Hofgasteini üle pärast seda, kui peapiiskop Leonhard von Keutschach andis lossi kingituseks oma sugulastele. 1589. aastal lubas peapiiskop Wolf Dietrich Raitenau välismüürid lammutada.

1735. aastal avati Dorfgasteinis esimene kool (elektrivalgus klassides 1921. aastast). Telegraafijaam avati 1893. aastal. Uus koolihoone avati 1927. aastal.

Esimene Dorfgasteini suusatõstuk avati 1959. aastal. Täna on kohalik Großarltal-Dorfgasteini suusapiirkond suurema Ski Amadé piirkonna osa.

Viited 

Salzburgi liidumaa vallad
John Fetterman

John Karl Fetterman (sündinud 15. augustil 1969 West Readingis Pennsylvanias) on Ameerika Ühendriikide demokraadist poliitik.

Aastatel 2005–2019 oli ta Braddocki linnapea. Alates 2019. aastast on ta Pennsylvania asekuberner.

2016. aastal kandideeris ta Pennsylvania osariigist USA senatisse, kuid ei saavutanud edu. Ta on uuesti kandideerimas 2022. aasta valimistel.

Ta on abielus ja tal on kolm last.

Ameerika Ühendriikide poliitikud
Sündinud 1969
Torquay

Torquay on mereäärne väikelinn Inglismaal Devoni krahvkonnas; osa Torbay ühtsest haldusüksusest.

Inimesed
Torquays on sündinud Richard Francis Burton ja Agatha Christie.

Välislingid

Suurbritannia linnad
Dimitri Matiesen

Dimitri Matiesen (sündinud Dimitri Matvejev; 9. juuni 1908 Sindi – 21. märts 2009 Lidingö, Rootsi) oli Eesti ja Rootsi ettevõtja ja kaupmees. 

Dimitri Matiesen töötas 1930. aastatel Tallinnas Toompeal Kohtu tänav 12 ehk Tiesenhauseni majas asunud ning tema onule Paul Matiesenile ja šveitslasele Arnold Lüscherile kuulunud Luscher & Matieseni veinitehases. 

Dimitri Matiesen õppis Saksamaal tuntud õunamahlatootja Baumanni juures värske õunamahla tootmist ning juhtis seejärel ettevõttes mahlade tootmist ja turundamist. 

Teise maailmasõja keerises lahkus Matiesen Eestist. 1944. aastal jõudis ta Rootsi, kus lõpetas Stockholmi Tehnika Instituudi keemiainsenerina. 1951. aastal lõi Matiesen Mariefredis mahlatootmise ettevõtte, mille müüs hiljem maha Kooperativa Förbundetile. Seejärel lõi ta uue mahlatootmisettevõtte Hälsosaft. Selle ettevõtte müüs Matiesen maha 1972. aastal, kuid jäi veel kaheksaks aastaks firma konsultandiks. 2014. aastal valmis Dimitri Matieseni elust dokumentaalfilm "Mahlakuningas" (režissöör Keiti Väliste, stsenarist Mari Tamm).

Viited

Rootsi ettevõtjad
Eestlased Rootsis
Eesti üle 100-aastased
Sündinud 1908
Surnud 2009
Lenox (Massachusetts)

Lenox on väikelinn Massachusettsi osariigis Berkshire'i maakonnas.

Inimesed
Linnas suri Andrew Carnegie.

Massachusettsi linnad
Antti Tamm

Antti Tamm (sündinud 14. juuni 1977 Tartus) on Eesti astrofüüsik, Tartu Observatooriumi direktor.

Elulugu
Antti Tamm sündis 14. juunil 1977 Tartus. Koolis käis Tartu Miina Härma Gümnaasiumis. Pärast keskkooli lõpetamist asus õppima Tartu Ülikoolis füüsikat. Bakalaureusetöö kaitses 1999. aastal ja magistritöö 2001. aastal. Doktoritöö valmis 2006. aastal. Nii magistritöö "Spiraalgalaktikate heleduse ja massijaotuse mudelid punanihetel" kui doktoritöö "Kaugete ketasgalaktikate struktuur" valmisid Tartu ülikoolis Peeter Tenjese juhendamisel.
Alates 2005. aastast töötab Tartu observatooriumi galaktikate füüsika ja kosmoloogia osakonnas alul teadurina, siis vanemteadurina ning 1. aprillist 2020 on ta Tartu observatooriumi direktor.

Teadustöö

Juba alates magistritööst on Antti Tamme uurimisteemaks olnud galaktikad ja tumeaine, täpsemalt galaktikate teke ja areng, galaktikate struktuur, tähepopulatsioonid galaktikates, tumeaine omadused ja jaotus, kosmiline tolm. Teadustöö on viinud teda Saksamaale Göttingeni ülikooli, Hispaaniasse Kanaari astrofüüsikainstituuti ja Valencia ülikooli. Tema juhendamisel on valminud üks bakalaureusetöö, üks magistritöö ning valmimas (2021) üks doktoritöö. Ta on olnud tippkeskuse "Tumeaine astroosakeste füüsikas ja kosmoloogias" (2011–2015) juht, mitme Eesti teadusfondi ning ühe Euroopa kosmoseagentuuri projekti vastutav täitja. Tema osalusel on ilmunud rohkem kui 40 teaduspublikatsiooni.

Antti Tamm on aktiivne teadusorganisaator. Ta on Rahvusvahelise Astronoomiauniooni (IAU) liige, kuulub ajakirja "Astronomy and Astrophysics" direktorite nõukotta, on Euroopa kosmoseagentuuri kosmose programmikomitee nõunik ning Euroopa Liidu teadusuuringute ja innovatsiooni rahastamisprogrammi Horisont 2020 kosmose programmikomitee ekspert. Nüüd ka Tartu observatooriumi direktor.

Teaduspublikatsioone
 Tamm, A., Tenjes, P. (2003) Structure and mass distribution of spiral galaxies at intermediate redshifts. Astronomy & Astrophysics, 403(2), 529–536.
 Tempel, E., Tamm, A., Tenjes, P. (2010) Dust-corrected surface photometry of M31 from Spitzer far-infrared observations. Astronomy & Astrophysics, 509.
 Tempel, E., Libeskind, N.I., Hoffman, Y. et al. (2014) Orientation of cosmic web filaments with respect to the underlying velocity field.  Monthly Notices of the Royal Astronomical Society, 437(1), L11-L15.
 Tamm, A., Tempel, E., Tenjes, P. et al. (2012) Stellar mass map and dark matter distribution in M31. Astronomy & Astrophysics, 546, A4.
 Tempel, E., Tamm, A., Gramann, M. et al. (2014) Flux- and volume-limited groups/clusters for the SDSS galaxies: Catalogues and mass estimation. Astronomy & Astrophysics, 566, A1.

Viited

Välislingid

 Antti Tamm ETIS

Eesti astronoomid
Miina Härma Gümnaasiumi vilistlased
Tartu Ülikooli füüsika-keemiateaduskonna vilistlased
Sündinud 1977